Cine a ales denumirea de Superliga pentru campionatul românesc – o decizie legată de sponsorul competiției – probabil s-a simțit și el prost de această opțiune. Pentru că primul nostru eșalon, dacă ne referim la calitatea fotbalistică, poate fi catalogat oricum, numai "super" nu! Iar partidele de vineri au demonstrat, încă o dată, această realitate incontestabilă.
Având în vedere că vom asista la ultima etapă din sezonul regulat și în joc au fost ultimele două poziții de play-off, 5 și 6, toate confruntările care ar fi putut influența intrarea în play-off au fost programate în aceeași zi, de la aceeași oră. Te-ai fi așteptat ca, după o asemenea programare, suspansul să fie maxim și situația locurilor din clasament să se modifice într-un ritm amețitor. Nici vorba de așa ceva!
Excluzând incidentele dezgustătoare de dinaintea meciului Dinamo – UTA, despre care Adevărul a scris aici, cele cinci întâlniri de vineri pot fi catalogate drept "moartea pasiunii". Dovadă și faptul că, până în minutul 87, s-a marcat pe doar două stadioane. Concret, scorul a fost de 1-0 la Dinamo – UTA și de 0-1 la Petrolul – Sepsi. La aceste rezultate, formația din Sfântu Gheorghe era în play-off, alături de Farul Constanța, Universitatea Craiova, CFR Cluj, Rapid și FCSB.
Din păcate pentru Sepsi, în minutul 87, Berisha a egalat pentru Petrolul și, timp de câteva minute, Sepsi era pe 7, în afara play-off-ului! Trupa pregătită de neamțul Bernd Storck (61 de ani) a evitat, totuși, această contraperformanță în mod dramatic! Pentru că, în minutul 90+2, Debeljuh a înscris pentru Sepsi și a trimis această echipă pe 5! Așadar, Sepsi, care a avut patru eșecuri succesive, între etapele 23-26, a prins play-off-ul datorită unui final spectaculos în sezonul regulat. Covăsnenii au înregistrat trei victorii în ultimele trei runde: 2-1 cu Botoșani în deplasare, 4-0 cu Voluntari pe teren propriu și 2-1 cu Petrolul în deplasare.
Marea perdantă a rundei a fost Universitatea Cluj. Trupa pregătită de Ioan Ovidiu Sabău (56 de ani) a termiat la egalitate, 0-0, cu Voluntari, o formație în mare criză, și s-a clasat pe 7, ratând șansa de a prinde play-off-ul.
VEZI GOLURILE FINALULUI DRAMATIC ÎN PETROLUL - SEPSI
Etapa a 30-a, ultima din sezonul regulat
Vineri
CFR Cluj – Hermannstadt 1-0
Dinamo – UTA 1-0
Petrolul – Sepsi 1-2
Voluntari – Universitatea Cluj 0-0
Botoșani – Farul 0-0
Sâmbătă
Rapid – FCSB 20.00
Duminică
FC U Craiova 1948 – Universitatea Craiova 20.45
Luni
Oțelul Galați – Poli Iași 20.00
Clasament
1. FCSB 29 19 7 3 53-24 64
2. CFR Cluj 30 15 8 7 54-29 53
3. Rapid 29 14 10 5 51-32 52
4. Universitatea Craiova 29 12 10 7 45-37 46
5. Sepsi 30 12 7 11 43-34 43
6. Farul Constanța 30 11 10 9 37-38 43
7. Universitatea Cluj 30 10 12 8 35-38 42
8. Hermannstadt 30 9 13 8 36-31 40
9. UTA 30 10 10 10 36-43 40
10. Petrolul 30 7 14 9 29-32 35
11. Oțelul Galați 29 6 15 8 30-35 33
12. Poli Iași 29 7 11 11 32-43 32
13. FC U Craiova 1948 29 9 4 16 42-48 31
14. Dinamo 30 8 5 17 22-41 29
15. Voluntari 30 6 10 14 31-49 28
16. Botoșani 30 3 12 15 30-52 21
*Locurile 1-6 intră în play-off (tur-retur, în total 10 etape).
*Locurile 7-16 vor continua în play-out (manșă unică, în total 9 etape).
*Locul 1 din play-off participă în Liga Campionilor, iar locurile 2 și 3 din play-off, în Europa Conference League.
*Locul 3 din play-off va juca baraj cu câștigătoarea barajului dintre locurile 1 și 2 din play-out pentru un loc în Europa Conference League.
*Locurile 9 și 10 din play-out retrogradează direct. Locurile retrogradabile 7/8 din play-out joacă baraj cu locurile 3/4 din Liga 2.